E ușor să te pierzi în iureșul stârnit de încercarea Coaliției pentru Familie (CpF) de a modifica definiția căsătoriei în Constituția României. Sociologii, analiștii politici și presa centrală anunță vremuri grele pentru societatea românească, în cazul în care referendumul cerut de CpF va avea loc. Comunitatea LGBT, jurnaliștii independenți și activiștii pentru drepturile omului încearcă să-ți explice de ce definirea familiei strict prin uniunea dintre un bărbat și o femeie ar crea un precedent grav. Ar atrage oprobriul asupra persoanelor LGBTQI+, deja marginalizate, le-ar îngrădi ferm accesul la un drept și ar deschide ușa către încălcarea multor altor libertăți. (CpF are pe agendă interzicerea avorturilor, limitarea adopțiilor și alte atitudini clare împotriva educației și a libertăților sexuale.) De cealaltă parte a baricadei, reprezentanții Coaliției aduc argumentul celor 3 milioane de semnături pro-referendum, al libertății de „conștiință” și de „expresie”, plus intens discutata „familie tradițională”.

Ce e, de fapt, familia tradițională? Ce urmărește CpF-ul? Cine are dreptul să decidă ce este aceea o familie? Am găsit răspunsuri la întrebările astea unde mă așteptam mai puțin: într-o bandă desenată de pe celebrul site The Nib, cu titlul Should the Right Wing Decide Who Gets to Be a Family? Autoarea e de origine română, așa că, împreună cu ea, am decis să publicăm și o versiune românească a aceluiași BD. Tot ce-ai vrut să știi despre CpF și familia tradițională, se află mai jos, în format ilustrat. (Ioana Pelehatăi)

Toate drepturile sunt rezervate autoarei, Maria Stoian. Dreptul de a publica textul și ilustrațiile prezentei versiuni a fost obținut în exclusivitate pentru Scena9, prin amabilitatea autoarei.

Traducerea textului: Ioana Pelehatăi